কর্মজীবী নারী বিশেষত কর্মজীবী মাকে তার প্রাপ্য বুঝিয়ে দিতে হবে। শুধু পরিবারে তার ভূমিকার কথা স্বীকার করলেই হবে না, তার যা প্রাপ্য তাকে তা দিতে হবে। মনে রাখতে হবে পরিবারে তার ভূমিকা যেমন অনন্য, তেমনি পুরুষের পাশাপাশি কর্মজীবী মা পরিবারের উন্নয়নের চাকা সচল রাখার ক্ষেত্রেও সমান গুরুত্বপূর্ণ। তিনি যেহেতু ঘরে ও বাইরে দুজায়গাতেই দায়িত্ব পালন করছেন, আয়-উপার্জন করছেন, তাই পারিবারিক সিদ্ধান্ত গ্রহণের ক্ষেত্রেও তার মতামতকে অগ্রাহ্য করা চলবে না। যৌক্তিক বিবেচনায় যতখানি গ্রহণযোগ্য, ঠিক ততটাই নারীর মতামতকে আমলে নিতে হবে। নইলে শুধু পিতৃতান্ত্রিকতার ধুয়ো তুলে কর্মজীবী নারীর ভূমিকা খর্ব করলে তা হবে আত্মঘাতী, অবিবেচনাপ্রসূত ও অমানবিক। আমাদের ঘরে ও বাইরে- সবখানে সব কর্মজীবী মায়ের কাজের সঠিক মূল্যায়ন এবং উৎসাহ দেয়া উচিত। (পিআইডি)